Qırım mahkemesi qırımtatar faali Saliyevağa Facebookta paylaşqanları içün para cezasını berdi
31 may 2019, 17:33
Aqmescitniñ Kiyev rayon mahkemesi mayısnıñ 31-nde qırımtatar faali, Bağçasaraydaki ekinci «Hizb ut-Tahrir davası» mabüsiniñ ömür arqadaşı Mümine Saliyevanı Rusiye Memuriy cinayetler kodeksiniñ 20.3 maddesini (yasaqlanğan teşkilâtnıñ timsallerini numayış etüv) bozğanında qabaatlı tanıp, oña 1000 ruble para cezasını berdi.
Bu aqta Qırım.Aqiqat mühbiri haber ete.
Saliyeva 2013 senesi Facebook içtimaiy ağında paylaşqanları içün mahküm etildi. Oturışuv vaqtında memuriy cinayet aqqında protokol tizgen politsiya hadimi Aleksey Malevanets Saliyevanıñ Bağçasarayda tutıp alınması ve Aqmescitteki Rusiye ekstremizm ile küreş merkezine ketirilmesi ve oña advokatlarınıñ kirsetilmemesi daa ust reberlerniñ qararı ola, dep bildirdi. Malevanets uquq qoruyıcılar Saliyevanı tutmayıp da davet etmeleri mümkün edi, dep tasdıqladı.
Rusiye quvetçileri mayısnıñ 30-nda eki qırımtatar faalini tuttı: aq qorçalayıcı ve vatandaş jurnalisti Lutfiye Zudiyevanı ve Bağçasaraydaki «Hizb ut-Tahrir davası» mabüsiniñ ömür arqadaşı, «Qırım balalığı» teşebbüsiniñ koordinatorı Mümine Saliyevanı. Ekisi de Rusiye Memuriy cinayetler kodeksiniñ 20.3 maddesine istinaden qabaatlana – yasaqlanğan timsallerniñ numayışı. İşbu madde boyunca memuriy apis cezası berile.
Qırımlı faallerniñ mahkeme künü (video)
360p | 26.0MB
720p | 56.2MB
1080p | 129.6MB
Zudiyevanıñ aytqanına köre, dava malümatlarında qullanıcı Tagir Minibayevniñ 2014 senesi aprel ayında paylaşqan yazısı bar, Zudiyeva anda qayd etile.
Ukraina Tış işler naziri Pavlo Klimkin dünya toplulığını mayısnıñ 30-nda ilhaq etilgen Qırımda tutulğan qırımtatar aq qorçalayıcıları Lutfiye Zudiyeva ve Mümine Saliyevanıñ azat etilüvini talap etmesine çağırdı.
Al-azırda Qırım ve qomşu Rusiyeniñ müessiseleri bir de bir izaat bermediler.